Համանախագահները կոչ են արել «խստորեն հետեւել 1994-ի ու 1995-ի հրադադարի մասին համաձայնագրերին», որոնք համարել են ռազմական գործողությունների դադարեցման հիմք: Հիշեցնենք, որ ապրիլյան պատերազմից հետո Ադրբեջանն էր փորձում ՄԱԿ-ում բարձրացնել այդ պայմանագրերը չեղարկելու հարցը: Բաքուն փորձում էր զարգացնել նաև այն թեզը, թե ներկայիս հրադադարի հիմքը ոչ թե այդ համաձայնագրերն են, այլ Մոսկվայում ապրիլի 5-ին Հայաստանի և Ադրբեջանի գլխավոր շտաբների պետերի միջև ձեռք բերված` կրակի դադարեցման շուրջ բանավոր համաձայնությունը: Դա ևս ուղղված էր 1994-95թթ. համաձայնագրերի իրավական և քաղաքական նշանակության թուլացմանը: Այս իմաստով` համանախագահող երկրների արտգործնախարարների հստակ դիրքորոշումն ամրագրում է, որ միջազգային հանրությունը չի հանդուրժում այս հարցում ստատուս քվոն փոխելու` Բաքվի փորձերը: